**11. Тарихи-типологиялық аспектідегі ақын-жазушылар шығармашылығы**

Әдеби байланыстар тарихынан мысал келтіретін болсақ, қазақ ақыны М.Мақатаев орыс ақыны С.Есенин шығармашылығымен етене таныс болған. Ақынға арнап өлең жазуы, сол ақын тағдырына өз тағдырын ұқсатуы, есениндік идеяны, есениндік образдарды, тура цитаталарды өз шығармашылығында пайдаланғаны мәлім. Екі ақынның шығармашылығындағы идеялық, тақырыптық ұқсастықтардың көптігі дәлелденген. Тақырып ұқсастығы, лирикалық образ, ақындық позиция тұрғысынан М.Мақатаев шығармашылығында еліктеуден гөрі, меңгеру басым.

«Дәстүрлі орыс поэзиясына дала гүлінің жұпарын аңқытып Есениннің енуі – құбылыс еді. Мұқағали да қазақ өлеңіндегі сондай құбылыс» - деп С.Есенин мен М.Мақатаев арасындағы шығармашылық байланысты Б.Кәрібаева әдебиетке келулерінен бастайды. Өтпелі кезеңдегі екі ақынның тарихи сыбағасының ұқсастығын көрсетеді [25, 106 б.]

Зерттеуші Т.М.Демежанов «Культурно-исторический контекст исповедальной лирики М.Макатаева» атты зерттеуінде Ж.Молдағалиевтің «Есенинді оқығанда» (1957) өлеңі мен М.Мақатаевтың «Есенинге» өлеңін салыстыра отырып Ж.Молдағалиев өлеңіндегі Есенинге таңдану, Есенин шығармашылығына тамсану адресаттың стилистикасымен дәл келетін лексикалық экспрессия арқылы берілгенін көрсетеді, ал М.Мақатаевтың шағын арнауы өз ішінде есениндік лириканың сарынын, жасырын, айқын аллюзияларды, биографиялық және типологиялық конвергенцияларды, реминисценцияларды жасырып тұрғандығын, автордың немесе лирикалық кейіпкердің драматизмін күшейте түсетін интертекстуалдық байланыстарының барлығын дәлелдейді. Мәселен, М.Мақатаев өлеңінде «Иектейді мені де «қара кісі» деген жолдардан «қара кісі» есениндік образдың аналогиясы екендігін, М.Мақатаевтың «мен-дағы малды сүйем, итті сүйем, Інімнің маңдайынан шерткенім жоқ», деген жолдарымен С.Есениннің «и зверье, как братьев наших меньших, никогда не бил по голове» деген жолдарын қатар қойып, түсініксіз жерлерін дұрыс түсінуге мүмкіндік беріп, рецептивті эстетикалық мәнін ашады [26, 67 б.]

Тақырыптас, тағдырлас ақындардың шығармашылығына тән ортақ жәйттерді саралай қарастыра отырып, М.Мақатаев есениндік идеяны тек еліктеу дәрежесінде ғана пайдаланып қоймай, сол сарынды қазақ әдебиетінде өзінше меңгеріп алып кеткендігін көреміз.

Осы мәселе бойынша жасалған түрлі зерттеулерге сүйене отырып М.Мақатаев – С.Есенин арасындағы шығармашылық байланысты тарихи-типологиялық байланысқан деп атауға болады.

Яғни тарихи-топологиялық байланысу бір суреткердің екінші бір суреткердің көркемдік әлемін жете меңгергендігінен туатын байланыс. Әрине, өзіне үлгі-өнеге тұту, еліктеу, оның шығармашылығын зерттеп, зерделеу жеткіліксіз, негізінен, байланыс суреткерлер дүниетанымындағы ұқсастықтан туындайды.